***Most*** je jugoslovenski ratni film snimljen 1969. u režiji Hajrudina Krvavca, poznat kao jedno od najpopularnijih ostvarenja partizanskog žanra. Krvavac se u svom filmu tematski oslanjao na svoj prethodni crno-beli film *Diverzanti*, ali takođe i na holivudske i druge zapadne ratne filmove, pre svega *Topove Navarone*, kao i na vesterne. Radnja se uglavnom orijentisala na akciju uz malo ili nimalo političkog i propagandnog konteksta; uprkos toga, scenario je stvorio niz živopisnih i upečatljivih likova, pogotovo one koje su tumačili Boris Dvornik i Relja Bašić. Krvavac će tri godine kasnije na temelju *Mosta* snimiti i svoj najuspešniji i najpoznatiji film *Valter brani Sarajevo*.

Sinopsis
--------

Radnja filma se odvija u srednjem delu Bosne i Hercegovine, gde *Tigar*, poznati diverzant, dobija zadatak da sa još nekolicinom partizana uništi most preko kojeg treba da prođu nemačke trupe. Za to dobija 7 dana, za koje on tvrdi da ne može ni da stigne do mosta. Prvi koga je pokupio je *Tihi*, bivši vođa otpora, za koga se tvrdi da je izdao pokret. Na putu ka mostu sreću *Zavatonija*, Italijana koji je prebegao partizanima, jer je bio osuđen na smrt u italijanskoj vojsci i njegovog pomoćnika *Bambina*. Uz pomoć *Švercera* pronalaze *Inženjera* koji jedini zna slabu tačku mosta, ali kojeg gestapovci drže duboko u neprijateljskoj pozadini. Uspevaju da ga oslobode, ali kada saznaje da je njihov cilj rušenje njegovog mosta, on sasvim odbija saradnju. Kada su diverzanti pronašli vodiča kroz močvaru, pri pokušaju proboja kroz nju, *Inženjer* koristi priliku za beg. Nemci su im sve vreme za petama i među njima se rađa crv sumnje. *Bambino* gine pri povratku ka grupi, a *Savatoni* krivi *Inženjera* za njegovu smrt. Kasnije ih Nemci sve pohapse i kada su ih odveli na streljanje, *Kalc*, nemački oficir, se otkriva kao partizanski obaveštajac. Na njihovom putu ka mostu, dolaze do manastira gde ih čeka eksploziv. Međutim, izdajnik je obavestio Nemce gde se eksploziv nalazi. U pećini, gde su se sakrili, *Kalc* optužuje *Vodeničarevu sestru* da je ona izdajnik. *Tigar* naređuje *Tihom* da je ubije. On to prividno i čini. *Kalc* zatim odlazi u nemačku bazu da nabavi eksploziv, a u stvari ide po Nemce. Kada se vrati sa njima, ne nalazi diverzante. Oni su za to vreme pobegli iz pećine i zaposeli okolna uzvišenja, sa kojih su potom napali Nemce i sve ih pobili, dok su *Kalca* zarobili, i sa njim se uputili ka mostu. Na mostu, nakon postavljanja eksploziva, *Zavatoni* gine. *Švercera* pogode Nemci, a *Inženjer* se u poslednjem momentu odlučuje i diže u vazduh i most i sebe i Nemce, dok nemačke trupe napreduju ka mostu. Na kraju, i *Tigar* i nemački pukovnik dele isto mišljenje: *„Šteta, bio je to divan most..."*

Uloge
-----

| Glumac | Uloga |
| --- | --- |
| Bata Živojinović | Tigar |
| Slobodan Perović | Inženjer |
| Boris Dvornik | Đuzepe Zavatoni |
| Relja Bašić | Sova |
| Boro Begović | Tihi |
| Jovan Janićijević | Mane Švercer |
| Sibina Mijatović | Jelena |
| Igor Galo | Bambino |
| Hanjo Hase | Dr. Hofman |
| Vilhelm Koh Hege | Pukovnik Mark fon Felzen |
| Jovan Milićević | Pukovnik |
| Dušan Janićijević | Major |
| Fred Delmar | Šmit |
| Demeter Bitenc | Nimajer |
| Maks Furijan | Nemački general |
| Miloš Tripković | Danilo |
| Vasja Kovačić | Telegrafista |
| Milja Vujanović | Kaluđerica |
| Igor Gudić |  |
| Slavko Štetić |  |
| Petar Spajić Suljo | Konobar |
| Veljko Mandić | Nemački stražar na mostu |
| Slobodan Velimirović | Rajneke |
| Minja Vojvodić |  |

Izvori
------

Spoljašnje veze
---------------

* *Most* na sajtu IMDb